Valtin pojat yllättivät pm-viesteissä

Viialan Valtin 9- ja 11-vuotiaat pojat yllättivät juoksemalla hopea- ja pronssimitalin lauantaina Hämeen piirin mestaruusviesteissä Forssassa.

P11-sarjassa 4x50 metrin viestin joukkue Juha Jussila, Samu Pentinniemi, Veli Lepo ja Stefan Karisola kävi tiukan kamppailun sijoituksista.

Ankkuriosuudelle ykkösenä lähti Hämeenlinnan Tarmo, kakkosena Tampereen Pyrintö ja kolmantena Viialan Valtin Stefan Karisola, jonka heittäytymisen ansiosta hopea- ja pronssimitalin kohtalo piti tarkastella maalikamerasta. Eroa tuli yksi sadasosa Tampereen Pyrinnön hyväksi, mutta päällimmäisenä Valtin pojilla oli ilo voitetusta mitalista ja hyvistä juoksuista.

Joukkueen aika 31,22 on uusi Valtin seuraennätys. Aikaisempi ennätys 32,24 oliEetu Koskisen, Joona Lehtisen, Tapio Suojasenja Mikael Viitasen nimissä.

Pikaviestijoukkueen jälkeen yllätyksen järjestivät myös P9-sarjan pojat 4x400 metrin viestissä. Veikko Virtanen lähti vauhdikkaasti liikkeelle ja toi viestikapulan Matias Viitaselle kakkosena heti Lempäälän Kisan joukkueen perässä.

Kolmos- ja nelososuuksilla Lempäälä pääsi hieman karkuun, mutta Valtin joukkueen Antti Oksa ja Sebastian Karisola juoksivat vahvasti, eivätkä päästäneet muita joukkueita uhkaamaan kakkossijaa. Joukkueelle pm-hopeaa ajalla 5.48,42. Tampereen Pyrintö oli kolmas.

Sukkulaviestissä

paras sijoitus

miesmuistiin

T/P9 -sarjan 8x40 metrin sukkulaviesti on pm-viestien odotettu kohokohta; niin tälläkin kertaa. Lähes sata juoksijaa viilettämässä edestakaisin nurmikolla täynnä juoksemisen riemua ja kannustus on hurjaa niin joukkueissa kuin katsomossakin.

Valtin sukkulaviestiin osallistuminen oli täpärällä, kun yksi joukkueen juoksijoista sairastui aamulla. Varajuoksija pääsi kisapaikalle viime tipassa: suoraan parkkipaikalta lähtöpaikalle, mutta se ei vauhtia hidastanut.

Valtin nopeakinttuiset tytöt ja pojat nappasivat pronssillaan seuran parhaan sijoituksen miesmuistiin. Joukkueessa juoksivat Matias Viitanen, Aino Oksa, Veikko Virtanen, Antti Oksa, Sebastian Karisola, Hilma Niemi, Oiva Lepo ja Sara Majamäki.

Ykkösjoukkueet

kymmenen parhaan

joukossa

Valtti sai piirinmestaruusviesteihin 13 joukkuetta. Kolme joukkuetta jäi pois sairastumisen tai loukkaantumisen vuoksi, mutta siitäkin huolimatta Valtilla oli mukana joukkueita enemmän kuin aikaisempina vuosina.

Kaikki Valtin ykkösjoukkueet sijoittuivat kymmenen parhaan joukkoon. Kaksi joukkuetta, eli myös kakkosjoukkueet, Valtilla oli T13-sarjassa 4x100 metrin viestissä ja 4x600 metrin viestissä.

P13-sarjan pojat olivat neljänsiä 60 metrin aitajuoksuviestissä ja myös 4x100 metrin viestissä. Aitajuoksuviestissä Joona Lehtinen, Eetu Koskinen, Tapio Suojanen ja Mikael Viitanen juoksivat seuran ennätykseksi ajan 46,94. Satasen viestissä tuli niin ikään seuraennätys 57,11 joukkueella Joona Koskinen, Joona Lehtinen, Tapio Suojanen, Mikael Viitanen.

13-vuotiaiden tyttöjen aitajuoksuviestissä Valtin tytöt Maija Oksa, Jenna Pentinniemi, Eveliina Alanen ja Anna Oksa aitoivat tyylikkäästi, mistä tuloksena aika 47,30 ja neljäs sija.

Saman ikäisten tyttöjen 4x600 metrillä Maija Oksa, Jenna Pentinniemi, Elice Helenius ja Sanni Niskanen juoksivat viidenneksi ajalla 8.18,82. Satasen viestissä joukkue Josefiina Saarinen, Eveliina Alanen, Elice Helenius, Emilia Kuusenaho oli kahdeksas ajalla 59,07.

T11-sarjan tytöt juoksivat kaksi seitsemättä sijaa: 4x50 metrin viestissä (aika 31,84) ja pitkässä viestissä 4x600 metrillä (9.11,02). Pikaviestissä juoksivat Roosa Haanpää, Elli Sivonen, Julia Viitanen ja Saara Kuha. Pitkää viestiä veivät Elli Sivonen, Vilmiina Virtanen, Julia Viitanen ja Saara Kuha. Aitajuoksuviestissä joukkue Sivonen, Haanpää, Virtanen, Viitanen oli yhdeksäs ajalla 50,33.

SUL:n Nuorisotoimintakilpailussa Valtti keräsi pm-viesteistä viime vuotta paremmat pisteet ja oli nyt pisteissä Hämeen seuroista kolmanneksi paras Tampereen Pyrinnön ja Lempäälän Kisan jälkeen.